
Глава първа

РАЗДЕЛ I.

ОБЩИ ПОЛОЖЕНИЯ

Чл.1.(1) ПГТрЛП гр. Омуртаг като образователна институция е място, където се изгражда сплотена училищна общност на ученици, педагогически специалисти, родители, други заинтересовани страни. Участниците в образователния процес и институциите си партнират, вследствие на което тази общност постига много повече на принципа на общото действие, като подпомага и допълва личните усилия на всеки.

(2) Всички членове на ПГТрЛП гр. Омуртаг се отнасят с уважение помежду си и работят за постигането на една обща цел – училището да бъде привлекателна територия на учениците, място, където те се обучават, възпитават, социализират, развиват своите способности и повишават мотивацията си за учене чрез различни дейности.

(3)  Всички членове на ПГТрЛП гр. Омуртаг работят за създаване на условия за утвърждаване на позитивно отношение към реда и дисциплина, повишаване на потенциала на учениците и възможностите им за успешно завършване на средното образование чрез допълване, развиване и надграждане на техните знания, умения и компетентности, придобити в рамките на задължителната им подготовка в училище и включване в дейности, развиващи специфични знания, умения и компетентности.

(4) Всички членове на ПГТрЛП гр. Омуртаг работят за развитие на училищната общност; за изграждане на позитивен организационен климат и условия за сътрудничество, ефективна комуникация и отношения на загриженост между различните участници в училищната общност;

Чл.2.(1) Етичният кодекс на ПГТрЛП гр. Омуртаг се издава на основание чл. 175 от Закона за предучилищното и училищното образование /ЗПУО/

(2) Етичният кодекс на училищната общност е приет от педагогическия съвет, съгласуван с обществения съвет, настоятелството и ученическото самоуправление по ред, определен в правилника за дейността на училището

(3) Етичният кодекс е изготвен на достъпен и разбираем за учениците начин, поставен е на видно място в училищната сграда.

(4) Етичният кодекс е публикуван на интернет страницата на  училището. 
Чл.3. Нормативна основа за изготвяне на Кодекса:

(1) Конвенцията на ООН за правата на детето;

(2) Европейската харта за правата на човека;
(3) Конституция на РБ;

(4) Закон за защита правата на детето;
(5) Закон за защита правата на човека;

(6) Закон за предучилищното и училищно образование и ДОС;
(7) Специфични за образованието нормативни документи;

(8) Етичен кодекс за работа с децата;

(9) Кодекс на труда;

(10) Длъжностна характеристика;
(11) Стандарт за приобщаващо образование.

Чл.4.(1) Етичният кодекс представя стандартите за етично поведение на работещите с ученици в сферата на образованието, регламентира етичните правила, които следва да се прилагат при изпълнение на служебните задължения и при конфликт на интереси, установява общи норми на поведение, които да гарантират спокойното и безконфликтно отношение между различните групи, участващи в образователния процес, така че да се създаде максимално подходяща атмосфера за постигане на високи резултати

(2) Този кодекс определя правилата за поведение на работещите в ПГТрЛП, гр. Омуртаг и има за цел да повиши общественото доверие в техния професионализъм и морал, както и да издигне престижа на институцията, в която работят.

Чл.5. Етичният кодекс има за цел да формира организационна култура, спомагаща за утвърждаване доброто име на ПГТрЛП, гр. Омуртаг:

(1) Да определи етичните стандарти за професионална дейност и поведение на педагогическите специалисти

(2) Да утвърди основните ценности, норми и принципи на поведение, които работещите с деца трябва да знаят и спазват в своята практика.

(3) Да развива култура и професионални ценности, основани на принципите на хуманност, законност, демократичност и зачитане правата на човека.
(4) Да укрепи авторитета на учителите и общественото доверие към училището като институция.

(5) Да утвърди волята и стремежа на работещите с деца за етичност в образователно- възпитателния процес.
(6) Да насочва поведението и подпомага работещите с деца в решаването на етични дилеми, които срещат в своята практика.

(7) Да очертае моралните отговорности на работещите с деца: към детето, към семейството, помежду им и към обществото.
(8) Чл.6. Етичните правила в този кодекс са приложени за работещите в ПГТрЛП гр. Омуртаг и се отнасят до:

(1) Отношенията между учители и ученици;

(2) Отношенията между учители и помощен персонал;
(3) Отношенията между учителите;

(4) Отношенията между работещите в училището и родителите;

(5) Отношенията между учениците
(6) Отношенията между ръководството и учителите


РАЗДЕЛ II. МОРАЛНИ ОТГОВОРНОСТИ КЪМ ДЕТЕТО

Чл. 7. Педагогическата практика да се основава на съвременните знания за детското развитие и познаването на индивидуалните особености на всяко дете.
Чл. 8. Да се разбира и уважава уникалността на всяко дете.
Чл. 9. Да се има предвид специфичната уязвимост на всяко дете.

Чл. 10. Да се създава безопасна и здравословна среда, която стимулира социалното, емоционалното и физическото развитие на детето.

Чл. 11. Да се подкрепя правото на детето на свободно изразяване на мнение по всички въпроси от негов интерес.
Чл. 12. Да се работи винаги в най-добрия интерес на детето.

Чл. 13. Да се осигуряват на децата с увреждания равни възможности за достъп до адекватни грижи и образование.

Чл. 14. Да не се участва в практики, които не зачитат достойнството на детето или са опасни и вредни за физическото и емоционалното му здраве и развитие.

Чл. 15. Да не се участва в практики, които дискриминират по някакъв начин децата на основата на раса, етнически произход, религия, пол, националност, език, способности или на базата на статуса, поведението или убежденията на родителите.

Чл. 16. Много добре да се познават и спазват законите и процедурите, защитаващи детето от насилие. Да се познават симптомите на насилие над дете - физическо, сексуално, вербално, емоционално малтретиране или занемаряване.

Чл. 17. При съмнение за малтретиране веднага да се уведомяват органите за закрила на детето и се проследява дали са предприети необходимите мерки.

Чл. 18. Когато друго лице изкаже подозрения за малтретиране на дете, следва да му се окаже пълно съдействие за предприемане на подходящи действия за закрила на детето.

Чл. 19. Когато постъпи информация за действия или ситуации, които заплашват здравето и сигурността на детето, незабавно се информират органите по закрила на детето.


РАЗДЕЛ III. МОРАЛНИ ОТГОВОРНОСТИ НА И КЪМ СЕМЕЙСТВОТО

Чл. 20. Наша отговорност е да подпомагаме на семейството при образователно-възпитателния процес на децата.

Чл. 21. Зачитане на достойнството на всяко семейство и неговата култура, обичаи, език и убеждения.
Чл. 22. Уважаване на ценностите на семейството при отглеждането и възпитанието на децата и на правото му да взема решения за своите деца.Чл. 23. Информиране на семейството за всички решения, отнасящи се до детето.
Когато е възможно, родителите следва да се включват във вземането на такива решения.
Чл. 24. Зачитане на правото на семейството да бъде информирано за начина, по който се работи с детето.

Чл. 25. Информиране на родителите за изследователските проекти, включващи техните деца. Не се позволява и не се допуска участие в изследвания, които по някакъв начин могат да застрашат здравето, образованието, развитието или благополучието на детето.

Чл. 26. Да не се използват служебните отношения със семейството за лично облагодетелстване. Да не се влиза в отношения с членовете на семейството, които могат да навредят на ефективността на работата с детето.

Чл. 27. Осигуряване на конфиденциалност на информацията и зачитане на правото на семейството на личен живот с изключение на случаите на малтретиране и лоша грижа. Това не важи в случаите, когато има основания да се счита, че благополучието на детето е в риск.

Чл. 28. Ангажименти по разработването на правила за опазване на поверителността на информацията, които да бъдат достъпни и задължителни за целия персонал и семействата. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.

Чл. 29. В случаите на конфликт между членовете на семейството да се работи открито, споделяйки наблюденията си за детето с цел всички включени страни да вземат информирано решение, като стриктно се въздържаме от вземане на страна в конфликта.

Чл. 30. Родителите не злепоставят учителите и не изказват критика към тях в присъствието на ученици.

Чл. 31. Родителите имат грижата да окуражават децата си активно да участват в ученическия живот и да ги насърчават винаги да спазват правилника на училището.

Чл.32. Родителите приемат, че всички деца са равни и имат еднакви права и задължения.


РАЗДЕЛ IV. МОРАЛНИ ВЗАИМООТНОШЕНИЯ С КОЛЕГИТЕ

Чл. 33. Изграждане и поддържане на отношения на уважение, доверие, сътрудничество и колегиалност, като не се допуска поведение, което накърнява достойнството и правата на отделната личност.

Чл. 34. Обмяна на информация и ресурси, които имат отношение към благополучието и закрилата на правата на детето.

Чл. 35. Работа за утвърждаване и съхраняване на собствения и на колегите си авторитет, въздържайки се от действия, които биха уронили престижа на професията, и проява на нетърпимост към подобни действия.

Чл. 36. В случаи на настъпили противоречия между колеги, които не могат да бъдат разрешени от тях самите, се търси съдействието на непосредствения ръководител.

РАЗДЕЛ V. МОРАЛНИ ОТГОВОРНОСТИ КЪМ ОБЩЕСТВОТО

Чл. 37. Предоставяне на висококачествени програми и услуги. Няма да предлагаме услуги, за които не притежаваме компетентност, квалификация или ресурси и правоспособност.

Чл. 38. Да се работи за създаване на сигурна обществена среда, в която детето да получава адекватни здравни грижи, храна, подслон, възпитание и да живее без насилие.
Чл. 39. Да се работи за подобряване на сътрудничеството между организациите както

и за интердисциплинарното взаимодействие между професиите, които имат отношение към благополучието на децата и семейството.
Чл. 40. Да се оказва съдействие за повишаване на степента на разбиране на децата и техните нужди от обществото.

Чл. 41. Да се работи за популяризиране на правата и задълженията на децата, както и за повишаване на чувствителността на обществото към нарушаването им.

Чл. 42. Да се работи в подкрепа на законите и политиките, които подпомагат благополучието на децата и семействата им и да се противопоставяме на тези, които го нарушават.


РАЗДЕЛ VI. ВЗАИМООТНОШЕНИЯ С ОРГАНИЗАЦИОННИТЕ СТРУКТУРИ - ОБЩИНА, РУО И МОН

Чл. 43. (1) Служителите извършват своята дейност на най-високо ниво на компетентност в съответствие с професионалните критерии и поемат за решаване само такива задачи, за които са придобили необходимата квалификация.
(2)  Служителят извършва административното обслужване законосъобразно, своевременно, точно, добросъвестно и безпристрастно.

(3)  Служителят отговаря на поставените въпроси съобразно функциите, които изпълнява. При необходимост той пренасочва въпросите към друг свой колега, притежаващ съответната компетентност.


РАЗДЕЛ VII. ПРОФЕСИОНАЛНО ПОВЕДЕНИЕ

Чл. 44. Служителят не трябва да иска, приема или разпределя подаръци, дарения, хонорари, услуги или други облаги за себе си или семейството си, за близки или колеги, които могат да доведат до пристрастност или да окажат влияние върху изпълнението на служебните му задължения, преценката или функциите му, или да бъдат възнаграждение за това.
Чл. 45. Служителят не трябва да позволява да бъде поставян или да изглежда поставен
в положение на зависимост от когото и да било. Той също не трябва да извършва работата си по начин, допускащ влияние от друг.
Чл. 46. Служителят опазва повереното му имущество с грижата на добър стопанин и не допуска използването му за лични цели. Информира своевременно  директора при загубата или повредата му.

Чл. 47. Служителят в изпълнение на заеманата длъжност трябва да осигури ефективно, компетентно и икономично използване на собствеността, средствата, услугите и финансовите източници, които са му поверени. Те не трябва да бъдат използвани за лични цели или да бъдат предоставяни на трети лица, освен ако е изрично предвидено.
Чл. 48. Служителят трябва да извършва необходимите действия за защита на сигурността и поверителността на информацията, за която е отговорен или му е известна. Използва документите в училището единствено по повод изпълнение на служебните си задължения, при строго спазване на правилата за защита на информацията.

Чл. 49. Служителят не трябва да изразява лични мнения по начин, който може да бъде тълкуван като официална позиция на ръководството.

Чл.50. Служителят е длъжен да спазва установеното работно време за изпълнение на възложените му задължения.

Чл. 52. Бившият служител не трябва да използва или да разкрива поверителна информация, получена от него по време на службата му, освен ако законно е упълномощен да го направи.
Чл. 53. Бившите служители трябва да се въздържат от коментари или действия, които биха причинили загуба на доверие в образователната система, училищната общност или който и да е служител в системата.

РАЗДЕЛ VIII. КОНФЛИКТ НА ИНТЕРЕСИ

Чл. 54. (1) Конфликт на интереси възниква тогава, когато служителят има личен интерес и той му влияе дотолкова, че пречи на безпристрастното и обективно вземане на решения или изпълнение на служебните задължения.

· (2)  Служителят може да извършва образователни услуги на ученици, които се обучават или ще полагат изпит в училището, в което преподава, след като декларира своята дейност пред директора.

· (3)  Служителят не може да използва служебното си положение за лично и на семейството си облагодетелстване, давайки платени уроци по принуда.

· (4)  Служителят трябва да избягва всякакви ситуации, които могат да доведат до конфликт на интереси. При появяването на такъв конфликт той е длъжен да информира веднага ръководителя си.
· (5)  Служителят не трябва да допуска възможност друг служител да го постави в реален или предполагаем конфликт на интереси.

· (6)  В случай на вече възникнал конфликт на интереси и само съобразно с нарежданията на ръководителя му служителят може да се оттегли от служебните си задължения, които са причина за възникването на конфликта.


РАЗДЕЛ IX. КОМИСИЯ ПО ЕТИКА

Чл. 55. (1) За спазването на Етичния кодекс и разрешаване на възникнали с приложението му казуси към училищната общност се създава Комисия по етика.
(2)  Членовете се избират от Педагогическия съвет за срок от една година.
(3)   Комисията се избира в срок до един месец след утвърждаването на Етичния кодекс от Педагогическия съвет.
Чл. 56. Комисията по етика:
(1) Комисията по етика има задължение да провежда целенасочен процес от превантивни и корективни мерки с ученици, учители и служители за спазване на етичните норми и добро поведение, както и недопускане на нарушения с оглед утвърждаване авторитета на училището като модерна, спокойна, сигурна, хуманна и толерантна образователна институция.
(2)  Сигналите за нарушения на Етичния кодекс се приемат от техническия секретар и се регистрират във входящия дневник – регистър. Сигнали могат да постъпват и в сайта на училището или по електронна поща.
(3)  Регистрираните сигнали се разглеждат от комисията по етика в училището на нейни заседания, за които се води протокол.
(4)  Комисията не е длъжна да разглежда анонимни сигнали.
(5)  Членовете на комисията приемат становищата си с явно гласуване и обикновено мнозинство от 50% от гласовете плюс 1 глас.
(6)  Председателят свиква заседание за разглеждане на постъпилия сигнал в седемдневен срок от постъпването му. При необходимост от допълнителни данни и доказателства се извършва проверка и разговор със свидетели на нарушението.
(7)  При установяване на нарушения на етичните правила становището и преписката по случая се докладва на директора за вземане на дисциплинарни мерки по Кодекса на труда.
(8)  За становището на комисията и предприетите мерки председателят на комисията уведомява писмено и лицето, подало сигнала.
(9)  Работата на комисията се отчита ежегодно публично, като се отбелязват намаляването или нарастването на проблемите, касаещи нарушенията на Етичния кодекс и се предприемат последващи действия, с цел недопускане на други такива.

ЗАКЛЮЧИТЕЛНИ РАЗПОРЕДБИ

Правилата на поведение, съдържащи се в настоящия кодекс, са неизменна част от ежедневната работа на служителите. Спазването на етичните правила за поведение е гаранция за законността на действията на служителите и защита от неоснователни обвинения.

Чрез спазването на правилата на поведение, заложени в Етичния кодекс и приети от всеки служител, се допринася за изграждането и утвърждаването на положителния образ на училището.
Настоящият Етичен кодекс е отворен документ, подлежащ на непрекъснато развитие и обогатяване.


Настоящият Етичен кодекс е разгледан от Педагогически съвет на училището на 14.09.2026 г.


Утвърден със Заповед № РД 08-813/14. 09. 2026г. на директора на ПГТрЛП гр. Омуртаг.

